b'\n_START_ARTICLE_\nDe\xc5\xbeelni ro\xc4\x8din\n_START_PARAGRAPH_\nDe\xc5\xbeelni ro\xc4\x8din (nem\xc5\xa1ko Handfest, latinsko manifestum) je naziv za listino, s katero je de\xc5\xbeelni knez (vladar) ob svojem nastopu potrdil privilegirane pravice (privilegije) de\xc5\xbeelnim stanovom, obi\xc4\x8dajno v zameno za njihovo finan\xc4\x8dno in voja\xc5\xa1ko pomo\xc4\x8d. De\xc5\xbeelni ro\xc4\x8din je vseboval potrditveno pismo vladarja, skupaj s prepisi de\xc5\xbeelnih privilegijev._NEWLINE_Nem\xc5\xa1ki pojem \xc2\xbbLandshandfest\xc2\xab je prvi uporabil vojvoda Ernest \xc5\xbdelezni, ko je leta 1414 potrdil kranjski de\xc5\xbeelni ro\xc4\x8din, slovenska beseda \xc2\xbbro\xc4\x8din\xc2\xab pa se je oblikovala v 16. stoletju, in izhaja iz svojega prvotnega pomena kot listina, ki jo je vladar potrdil s tem, da je nanjo\xc2\xa0\xc2\xbbpolo\xc5\xbeil roko\xc2\xab\xc2\xa0(jo lastnoro\xc4\x8dno podpisal in pe\xc4\x8datil)._NEWLINE_De\xc5\xbeelni ro\xc4\x8dini so se pojavili v 12. stoletju, zadnje potrditve pa so bile v 18. stoletju.\n_START_SECTION_\nZgodovinski pregled\n_START_PARAGRAPH_\nZa \xc5\xa0tajersko je najstarej\xc5\xa1i privilegij iz leta 1186, ki se je v 13. stoletju \xc5\xa1e bistveno dopolnjeval. Preko njega je bila plemstvu na \xc5\xa0tajerskem omogo\xc4\x8dena dav\xc4\x8dna prostost, ter njihova nedotakljivost izven sodnega postopka. \xc5\xa0tajersko plemstvo si je tudi izborilo pravico, da je moral vsak vladar ponovno potrditi njihove privilegije. V nasprotnem primeru so lahko zavrnili poklonitev novemu vladarju._NEWLINE_Leta 1338 sta enake privilegije dobili tudi de\xc5\xbeeli Kranjska in Koro\xc5\xa1ka._NEWLINE_Od leta 1414 je vsak novi vladar pisno potrjeval prepise de\xc5\xbeelnih privilegijev._NEWLINE_V obdobju absolutizma in krepitve oblasti v rokah vladarja pa so de\xc5\xbeelni stanovi za\xc4\x8deli izgubljati pomen, zato tudi potrebe po potrjevanju privilegijev ni bilo ve\xc4\x8d. Zadnje potrditve so bile v 18. stoletju (na Kranjskem leta 1736).'